****

**Polisi Adleoli Prifysgol Caerdydd**

1. **Cyflwyniad**

Mae Prifysgol Caerdydd yn cydnabod y gallai fod angen i rai pobl a benodir adleoli'n barhaol er mwyn ymgymryd â chyflogaeth yn y sefydliad ac mae'n croesawu'r cyfle i gefnogi gweithwyr newydd i wneud hyn.

Mae’r polisi hwn hefyd yn cydnabod bod cynnig cymorth adleoli yn gyfrwng recriwtio, cadw ac ysgogi o bwys ac yn cefnogi’n uniongyrchol genhadaeth y sefydliad i ddenu unigolion o ansawdd uchel i Brifysgol Caerdydd.

Mae'r polisi adleoli wedi'i gynllunio i gynorthwyo i leddfu rhai o'r heriau ariannol ac ymarferol sy'n gysylltiedig ag adleoli er mwyn ymgymryd â phenodiad gyda'r Brifysgol.

Mae'r lwfans adleoli'n ddewisol a gall y Brifysgol ei hadolygu.

1. **Cydraddoldeb ac Amrywiaeth**

Mae Prifysgol Caerdydd wedi ymrwymo i gefnogi a hyrwyddo cydraddoldeb ac amrywiaeth a chreu amgylchedd gwaith cynhwysol. Credwn y gallwn wneud hyn drwy ddenu, datblygu a chadw ystod amrywiol o staff o wahanol gefndiroedd sydd am greu Prifysgol sy'n ceisio cyflawni ein rhwymedigaeth gymdeithasol, ddiwylliannol ac economaidd i Gaerdydd, Cymru, a'r byd.

1. **Cymhwysedd**

Er mwyn bod yn gymwys am ad-daliad costau adleoli, bydd gofyn bod y sawl a benodwyd yn **symud eu cartref preswylio parhaol** i rywle sydd o fewn taith 45 milltir i'r safle Prifysgol Caerdydd priodol. Yn gyffredinol dylai unrhyw symud fod yn bellter sylweddol, ac yn uniongyrchol gysylltiedig ag ymgymryd â chontract cyflogaeth newydd ym Mhrifysgol Caerdydd.

1. **Hawliau**

Caiff cyflogeion sy'n bodloni'r cymhwysedd uchod hawlio hyd at uchafswm o £4,460 o dreuliau adleoli cymwys (gweler adran 5 y polisi hwn). I benodiadau ar lefel Uwch Athrawol ac Athrawol, uchafswm y lwfans yw £8,000.

Yn gyffredinol, mae treuliau adleoli wedi'u heithrio o dreth incwm ac yswiriant gwladol ac eithrio costau fisa i'r rheini sy'n adleoli o fewn y DU yn ôl rheoliadau Cyllid a Thollau Ei Mawrhydi (CThEM).[[1]](#footnote-1) Gweler adran 7 y polisi hwn am ragor o wybodaeth ynghylch costau fisa.

Bydd unrhyw lwfans adleoli ychwanegol yn gorfod derbyn cymeradwyaeth yr Is-Ganghellor. Os yw'r lwfans ychwanegol yn uwch na £8,000, mae'r swm hwn yn agored i dreth incwm ac yswiriant gwladol.

1. **Eithriadau**

Mae rheolau Cyllid a Thollau Ei Mawrhydi yn cyfyngu'r lwfans i symud un cartref. O ganlyniad, os oes cwpwl (boed briod, mewn partneriaeth sifil neu'n cyd-fyw) ill dau'n cael eu penodi i swyddi yn y Brifysgol, dim ond un lwfans adleoli a ganiateir.

Nid oes gan staff a benodir i Gymrodoriaethau Marie Curie hawl i gymorth adleoli dan bolisi treuliau adleoli'r Brifysgol.

1. **Treuliau Adleoli y gellir eu hawlio**

Mae'r rhestr ganlynol yn cynnig enghreifftiau o'r mathau cyffredin o dreuliau y gellir eu hawlio'n unol â deddfwriaeth CThEM, fodd bynnag nid yw hon yn rhestr hollgynhwysol.

Ym mhob achos, dylai cyflogeion sy'n hawlio treuliau geisio'r gwerth gorau bosibl ac mae'r Brifysgol yn cadw'r hawl i dalu hyd at y gwerth hwn yn unig os yw'n uwch na hynny;

* Un prif ymweliad â Chaerdydd ar gyfer edrych am dai ac ysgolion (teithio rhesymol a llety rhesymol am hyd at 2 noson).
* Teithio terfynol i'r cyflogai ac aelodau o'r teulu i'r cartref newydd
* Symud a chludo eitemau'r cartref i gartref newydd y cyflogai[[2]](#footnote-2)
* Costau storio dros dro (lle nad yw'n bosibl i'r cyflogai symud ar unwaith i'r cartref newydd) am hyd at 3 mis
* Ffioedd sy'n gysylltiedig yn uniongyrchol gyda gwerthu neu brynu cartref (gan gynnwys ffioedd cyfreithiol, ffioedd asiant tai a threth stamp)
* Llety dros dro am hyd at 4 wythnos tra bo preswylfa parhaol[[3]](#footnote-3) yn cael ei geisio
* Darperir llety dros dro ychwanegol i staff sy'n adleoli o dramor ac/neu sy'n aros i'w cartref gael ei werthu. Gweler y tabl isod.

|  |  |  |
| --- | --- | --- |
| **Amgylchiadau** | **Cymorth llety dros dro ychwanegol** | **Cyfanswm y gellir ei hawlio** |
| * Staff yn adleoli o wlad dramor
 | caiff hawlio 8 wythnos yn ychwanegol tra bydd yn chwilio am breswylfa barhaol | hyd at gyfanswm o 12 wythnos |
| * Staff yn aros i werthu eu cartref\*
 | caiff hawlio 12 wythnos yn ychwanegol | hyd at gyfanswm o 20 wythnos |
| * Staff yn adleoli o dramor ac yn gwerthu eu cartref\*
 | caiff hawlio 16 wythnos yn ychwanegol  | hyd at gyfanswm o 20 wythnos |
| \*Nodwch fod angen tystiolaeth o werthu'r cartref, prawf o forgais a chopi o'r cytundeb tenantiaeth dros dro wedi'i lofnodi ynghyd â chopïau o ddatganiadau banc yn dangos taliad o rent dros dro a morgais am y cyfnod. Ni ddarperir cymorth ariannol os yw'r eiddo'n cael ei osod ar rent yn ystod y cyfnod gwerthu. |

Caiff treuliau eu talu i'r cyflogai yn unig pan gyflwynir derbynebau dilys a'r dogfennau gofynnol ac ni ellir talu trydydd parti'n uniongyrchol. Ni chaniateir rhagdalu treuliau adleoli.

Caiff unrhyw dreuliau a delir mewn arian tramor eu talu yn ôl y gyfradd cyfnewid ar adeg prynu yn unol â <http://www.xe.com/correncyconverter>.

1. **Costau fisa**

Yn unol â rheoliadau CThEM, gellir cynnwys costau fisa i'w had-dalu yn y lwfans adleoli. Fodd bynnag, i'r rheini sydd eisoes yn y DU ac yn symud i Gaerdydd, mae ad-dalu costau fisa'n agored i dreth incwm ac yswiriant gwladol. Gall unigolion nad ydynt yn hanu o'r DU ac sy'n dod i ymgymryd â chyflogaeth hawlio ad-daliad o fewn eu lwfans adleoli heb unrhyw atebolrwydd treth incwm ac yswiriant gwladol.

Nodwch fod y gefnogaeth hon yn gymwys i gost fisa yn unig. Nid yw ffi ychwanegol y GIG yn gymwys i'w had-dalu. Os oes angen cymorth arnoch cysylltwch â rheolwr adnoddau dynol eich Coleg / Gwasanaethau Proffesiynol.

Dylai'r rheini nad ydynt yn gymwys ar gyfer adleoli a/neu sydd angen cymorth ariannol ychwanegol ar gostau fisa gyfeirio at Gynllun Benthyciad Fisa'r Brifysgol.

1. **Treuliau nad ydynt yn dod dan y cynllun adleoli hwn**

Mae'r rhestr ganlynol yn cynnwys enghreifftiau o'r mathau o dreuliau na ellir eu hawlio dan dreuliau, fodd bynnag nid yw hon yn rhestr hollgynhwysol a gall newid yn unol â chanllawiau CThEM;

* Treth y cyngor
* Symud offer swyddfa a labordy
* Biliau gwasanaethau ac yswiriant cartref
* Prynu dodrefn neu gyfarpar newydd
* Bondiau/blaendaliadau sydd eu hangen ar gyfer rhent neu i gadw eiddo
* Iawndal am unrhyw golled ar werthiant y cartref
* Rhentu preswylfa barhaol**[[4]](#footnote-4)**
* Iawndal am unrhyw golled o ran rhent a neu ffioedd yn ymwneud â'r cartref blaenorol
* Glanhau tŷ
* Teithio yn ddyddiol i'r Brifysgol
* Cost ailgyfeirio post
* Cost bwyd/diod ac unrhyw gostau eraill yr aed iddynt wrth deithio i Gaerdydd
* Cost ffôn symudol
1. **Cyflwyno hawliad**

Bydd gennych chi 12 mis o ddyddiad dechrau eich cyflogaeth i hawlio unrhyw dreuliau adleoli.

Ni ellir gwneud hawliad cyn dyddiad dechrau’r gyflogaeth.

I hawlio treuliau adleoli, cwblhewch a chyflwynwch y ffurflen treuliau adleoli, gan atodi copïau o dderbynebau ac unrhyw ddogfennau angenrheidiol eraill i relocation@caerdydd.ac.uk. Ni chaiff unrhyw daliadau eu prosesu heb brawf o wariant a neu ffurflenni anghyflawn.

Pan fyddwch chi wedi symud, bydd angen i chi ddiweddaru eich cyfeiriad cartref newydd a'ch rhif ffôn ar system Core Adnoddau Dynol [[5]](#footnote-5).

Dylai cyflogeion wneud cais am ad-dalu treuliau sy'n ddyledus iddynt yn unig dan delerau'r polisi uchod ac o fewn rheoliadau CThEM. Bydd unrhyw hawliadau camarweiniol neu dwyllodrus yn cael eu trin o fewn gweithdrefn Ddisgyblu'r Brifysgol.

1. **Gadael y Brifysgol**

Os byddwch yn gadael y Brifysgol, bydd yn ofynnol i chi ad-dalu'r costau adleoli a hawliwyd, fel a ganlyn:

* Yn ystod y flwyddyn 1af – ad-dalu'r costau i gyd.
* Yn ystod yr 2il flwyddyn – ad-dalu 50% o'r costau.
* Yn ystod y 3edd flwyddyn – ad-dalu 25% o'r costau.
1. **Ymholiadau**

Os oes gennych chi unrhyw gwestiynau, cysylltwch â Thîm Adnoddau Dynol eich Coleg / Gwasanaethau Proffesiynol.

|  |
| --- |
| **Rheoli’r ddogfen:** |
| **Rhif y ddogfen** | **Dyddiad creu/addasu** | **Rhesymau dros greu / addasu** | **Dyddiad adolygu** | **Enw ceidwad/crëwr y ddogfen** |
| 2 | Awst 2019 | Darparu eglurder polisi a chynnwys newidiadau i'r fisa | Bob 3 blynedd | Rheolwr Dyfarniadau Adnoddau Dynol |
| Ymwadiad: Bernir bod copïau caled o’r ddogfen hon yn rhai nad ydynt wedi’u rheoli. Ewch i wefan Adnoddau Dynol i weld y fersiwn ddiweddaraf |

1. https://www.gov.uk/expenses-and-benefits-relocation [↑](#footnote-ref-1)
2. Dylid cael tri dyfynbris ysgrifenedig, a'u cyflwyno gyda'r hawliad. [↑](#footnote-ref-2)
3. Diffinnir preswylfa barhaol fel y rheini ar gontract rhentu 6mis+ neu berchnogaeth cartref [↑](#footnote-ref-3)
4. Diffinnir preswylfa barhaol fel y rheini ar gontract rhentu 6mis+ neu berchnogaeth cartref [↑](#footnote-ref-4)
5. Gellir cysylltu â Core Adnoddau Dynol drwy <https://pobl.cardiff.ac.uk> [↑](#footnote-ref-5)